Na temelju članka 98. Zakona o komunalnom gospodarstvu („Narodne novine“ broj 68/18, 110/18 i 32/20-u daljnjem tekstu: Zakon) i članka 41. Statuta Grada Paga („Službeni glasnik Grada Paga“ broj 5/21) Gradonačelnik Grada Paga, Gradskom vijeću Grada Paga podnosi

**PRIJEDLOG ODLUKE**

**o vrijednosti boda za obračun komunalne naknade**

Članak 1.

Ovom Odlukom određuje se vrijednost boda komunalne naknade (B) za utvrđivanje iznosa komunalne naknade na području Grada Paga (u daljnjem tekstu: vrijednost boda).

Članak 2.

Vrijednost boda jednaka je godišnjem iznosu komunalne naknade po četvornome metru (m²) korisne površine stambenog prostora u prvoj zoni Grada Paga.

Članak 3.

Vrijednost boda iz članka 2. ove Odluke određuje se u visini od 6,90 kuna po četvornom metru (m²), počevši od 01. siječnja 2022.

Članak 4.

Ova Odluka stupa na snagu osmog dana od dana objave u "Službenom glasniku Grada Paga".

KLASA: 363-03/21-30/1

URBROJ: 2198/24-04/01-21-1

Pag, 19. listopada 2021.

 Gradonačelnik

 Ante Fabijanić

**OBRAZLOŽENJE**

Vrijednost boda za obračun komunalne naknade (B) - od 0,48 kuna po metru kvadratnom korisne površine stambenog prostora u prvoj zoni godišnje, utvrđena je Odlukom o vrijednosti boda za obračun komunalne naknade („Službeni glasnik Grada Paga“ broj 1/19).

 Zakonom o komunalnom gospodarstvu („Narodne novine“ broj 68/18, 110/18 i 32/20) propisano je da je komunalna naknada novčano javno davanje koje se plaća za održavanje i građenje komunalne infrastrukture te je kao takvo prihod jedinice lokalne samouprave. Iznos komunalne naknade utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B). Ovom Odlukom određuje se vrijednost boda komunalne naknade (B) za utvrđivanje iznosa komunalne naknade na području Grada Paga

 Člankom 98. Zakona o komunalnom gospodarstvu propisano je da predstavničko tijelo jedinice lokalne samouprave do kraja studenoga tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine. Vrijednost boda komunalne naknade (B) određuje se u kunama po četvornome metru (m²) korisne površine stambenog prostora u prvoj zoni jedinice lokalne samouprave. Polazište za određivanje vrijednost boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.

 U narednom razdoblju planira se povećanje obima poslova održavanja i gradnje komunalne infrastrukture (nerazvrstanih cesta, javnih prometnih površina na kojima nije dopušten promet motornih vozila, javnih parkirališta, javnih zelenih površina, građevina i uređaja javne namjene, javne rasvjete i groblja), koji se financiraju iz sredstava komunalne naknade, a također je već neko vrijeme prisutan trend povećanja cijena građevinskog materijala, radova i energenata. Na troškove održavanja komunalne infrastrukture osobito će se reflektirati aktualno povećanje cijene goriva i najavljeno povećanje cijene električne energije početkom 2022. godine.

 Slijedom navedenog, a uvažavajući načela učinkovitosti, kakvoće i kontinuiteta u obavljanju komunalnih djelatnosti te načela zaštite korisnika i prostora, predlaže se donošenje ove Odluke.